ઘણા દીકરાઓ દર વર્ષે લાંબા-લાંબા પ્રવાસ કરે છે, અવારનવાર વિમાનમાં ઊડતા ફરે છે; પરંતુ પોતાનાં પેરેન્ટ્સને તેમની લાઇફમાં એક વખત પણ વિમાનનો પ્રવાસ કરાવતા નથી અથવા તો પોતાની સાથે પ્રવાસમાં એમને લઈને જતા નથી, કારણ કે તેમની સારસંભાળ લેવાની એમની દાનત કે તૈયારી હોતી નથી. કેટલાક તો એવા નફફટ દીકરાઓ પણ હોય છે કે જ્યારે પત્નીનો ગમે તેટલો મોટો વાંક હોય તોય પત્નીને કશું જ કહી શકતા નથી, પણ પેરેન્ટ્સનો નાનકડો વાંક હોય તો પણ પેરેન્ટ્સનું ઇન્સલ્ટ થાય એ રીતે એમને ધમકાવી નાખે છે! પત્નીની ભૂલ હોય ત્યારે ‘નાહકના કલહ-કંકાસ કરવાની શી જરૂર છે?’ એમ કહીને દીકરાઓ વાત વાળી લે છે, પણ પેરેન્ટ્સની ભૂલ હોય ત્યારે ‘કલહ-કંકાસ થાય તો ભલે થાય, પણ સાચી વાત તો કહેવી જોઈએ ને!’ એવી આર્ગ્યુમેન્ટ કરીને એ પોતાની હોશિયારી બતાવતા હોય છે!